Document ID: 32011D0898

KOMISIJAS ĪSTENOŠANAS LĒMUMS
(2011. gada 21. decembris),
ar ko groza Lēmumu 2009/852/EK par pārejas pasākumiem saskaņā ar Eiropas Parlamenta un Padomes Regulām (EK) Nr. 852/2004 un (EK) Nr. 853/2004 attiecībā uz prasībām neatbilstīga svaigpiena pārstrādi konkrētos piena pārstrādes uzņēmumos Rumānijā un strukturālajām prasībām šādiem uzņēmumiem
(izziņots ar dokumenta numuru C(2011) 9562)
(Dokuments attiecas uz EEZ)
(2011/898/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 852/2004 par pārtikas produktu higiēnu (1) un jo īpaši tās 12. panta otro daļu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, (2) un jo īpaši tās 9. pantu,
tā kā:
(1)
Regulā (EK) Nr. 852/2004 paredzēti tādi vispārēji noteikumi pārtikas apritē iesaistītiem tirgus dalībniekiem attiecībā uz pārtikas produktu higiēnu, kuru pamatā cita starpā ir riska analīzes un kritisko kontrolpunktu noteikšanas principi. Regulā noteikts, ka pārtikas apritē iesaistītiem tirgus dalībniekiem jāievēro konkrētas procedūras, kas ir balstītas uz minētajiem principiem.
(2)
Regula (EK) Nr. 853/2004 paredz īpašus noteikumus pārtikas apritē iesaistītiem tirgus dalībniekiem attiecībā uz dzīvnieku izcelsmes pārtikas higiēnu un papildina Regulas (EK) Nr. 852/2004 noteikumus. Regulā (EK) Nr. 852/2004 ietvertas strukturālās prasības piena pārstrādes uzņēmumiem, un Regulā (EK) Nr. 853/2004 ietvertas gan strukturālās prasības šādiem uzņēmumiem, gan higiēnas prasības svaigpienam un piena produktiem.
(3)
Komisijas Lēmuma 2009/852/EK (3) 2. pantā noteikts, ka atsevišķas strukturālās prasības, kas minētas Regulā (EK) Nr. 852/2004 un Regulā (EK) Nr. 853/2004, līdz 2011. gada 31. decembrim nav piemērojamas Rumānijas piena pārstrādes uzņēmumiem, kas uzskaitīti minētā lēmuma I pielikumā.
(4)
Tāpat Lēmumā 2009/852/EK noteikts, ka, atkāpjoties no Regulas (EK) Nr. 853/2004 prasībām, tā II pielikumā uzskaitītie piena pārstrādes uzņēmumi līdz 2011. gada 31. decembrim var pārstrādāt atbilstīgu un neatbilstīgu pienu ar nosacījumu, ka šādu pārstrādi veic atsevišķās ražošanas līnijās.
(5)
Turklāt Lēmumā 2009/852/EK noteikts, ka III pielikumā uzskaitītie piena pārstrādes uzņēmumi līdz 2011. gada 31. decembrim var pārstrādāt atbilstīgu un neatbilstīgu pienu kopējās ražošanas līnijās.
(6)
Rumānija 2011. gada septembrī informēja Komisiju, ka visi piena pārstrādes uzņēmumi, kas šobrīd uzskaitīti Lēmuma 2009/852/EK I pielikumā, no 2012. gada janvāra atbildīs Regulās (EK) Nr. 852/2004 un (EK) Nr. 853/2004 minētajām strukturālajām prasībām. Tā rezultātā būtu jāsvītro Lēmuma 2009/852/EK 2. pants.
(7)
Tāpēc būtu attiecīgi jāgroza Lēmuma 2009/852/EK II un III pielikums.
(8)
Turklāt Rumānija ir informējusi Komisiju, ka kopš Lēmuma 2009/852/EK stāšanās spēkā ievērojami palielinājies Regulas (EK) Nr. 853/2004 prasībām atbilstīgā svaigpiena īpatsvars, kas nogādāts piena pārstrādes uzņēmumos minētajā dalībvalstī. Rumānija ir izveidojusi arī rīcības plānu, kas paredzēts tam, lai nodrošinātu atbilstību ES tiesību aktiem, aptverot visu piena ražošanas ķēdi minētajā dalībvalstī.
(9)
Tomēr Rumānijas saskaņā ar Lēmuma 2009/852/EK 6. pantu iesniegtais ziņojums un Rumānijas iestāžu sniegtā informācija Pastāvīgajai pārtikas aprites un dzīvnieku veselības komitejai 2011. gada 17. oktobrī liecina, ka situācija Rumānijas piena nozarē joprojām neatbilst Regulas (EK) Nr. 853/2004 prasībām.
(10)
Ņemot vērā pašreizējo situāciju un izvairoties traucēt Rumānijas iestāžu veiktajiem pasākumiem, ir lietderīgi pagarināt termiņu, kurā paredzēts piemērot Lēmumā 2009/852/EK noteiktos pasākumus.
(11)
Rumānijai būtu jāturpina veikt uzlabojumus, lai nodrošinātu, ka Lēmuma 2009/852/EK II un III pielikumā uzskaitītajos uzņēmumos pārstrādātais svaigpiens atbilst Regulas (EK) Nr. 853/2004 prasībām.
(12)
Jo īpaši Rumānijai būtu jāturpina pārraudzīt situāciju un regulāri jāiesniedz ziņojumi Komisijai par uzlabojumiem, kas panākti, lai nodrošinātu atbilstību minētajām prasībām. Ņemot vērā minēto ziņojumu secinājumus, būtu jāveic attiecīgi pasākumi.
(13)
Tāpēc būtu attiecīgi jāgroza Lēmums 2009/852/EK.
(14)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2009/852/EK groza šādi:
1)
lēmuma 2. pantu svītro;
2)
lēmuma 3. pantā datumu “līdz 2011. gada 31. decembrim” aizstāj ar datumu “līdz 2013. gada 31. decembrim”;
3)
lēmuma 4. pantā datumu “līdz 2011. gada 31. decembrim” aizstāj ar datumu “līdz 2013. gada 31. decembrim”;
4)
lēmuma 6. pantu aizstāj ar šādu:
“6. pants
1. Rumānija sniedz Komisijai ikgadējus ziņojumus par uzlabojumiem, kas panākti, lai nodrošinātu atbilstību Regulas (EK) Nr. 853/2004 prasībām, attiecībā uz:
a)
ražošanas saimniecībām, kurās ražo neatbilstīgu pienu;
b)
neatbilstīga piena savākšanas un transportēšanas sistēmām.
Pirmais ikgadējais ziņojums jāiesniedz Komisijai vēlākais līdz 2012. gada 31. decembrim, un otrais ikgadējais ziņojums - vēlākais līdz 2013. gada 31. oktobrim.
Ziņojumus iesniedz, izmantojot IV pielikumā paredzēto veidlapu.
2. Komisija rūpīgi pārrauga uzlabojumus, kas panākti, lai attiecībā uz svaigpienu, kurš tiek pārstrādāts II un III pielikumā uzskaitītajos uzņēmumos, nodrošinātu atbilstību Regulas (EK) Nr. 853/2004 prasībām.
Ja Komisija, ņemot vērā Rumānijas iesniegtos ziņojumus, uzskata par maz iespējamu, ka līdz 2013. gada 31. decembrim tiks nodrošināta atbilstība prasībām, tā ierosina atbilstīgus pasākumus, lai situāciju uzlabotu.”;
5)
lēmuma 7. pantā datumu “līdz 2011. gada 31. decembrim” aizstāj ar datumu “līdz 2013. gada 31. decembrim”;
6)
lēmuma I, II un III pielikumu groza saskaņā ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 2011. gada 21. decembrī

Labels: 0
18
17
15